# **DECIZIA ETAPEI DE ÎNCADRARE**

## Nr. număr din 20.02.2015

Ca urmare a notificării adresate de **Regia Nationala A Padurilor**, cu sediul în Str. Magheru, Nr. 31, Bucureşti - Sectorul 1, Judetul Bucureşti, cu punctul de lucru RNP-Romsilva, DS Sibiu, cu adresa Str. Calea Dumbrăvii, Nr. 140, Sibiu, Judetul Sibiu, Amenajament Silvic Agnita, înregistrată la APM Sibiu cu nr. **8693**/**16.06.2014** şi a completărilor înregistrate cu nr. 13350 din 03.11.2014, 732 din 22.01.2015 şi 1968 din 10.02.2015, în baza:

* *HG nr. 1000/2012 privind reorganizarea şi funcţionarea Agenţiei Naţionale pentru Protecţia Mediului şi a instituţiilor publice aflate în subordinea acesteia;*
* *OUG nr. 195/2005 privind protecţia mediului, aprobată cu modificări prin Legea nr. 265/2006, cu modificările şi completările ulterioare;*
* *HG nr. 1076/2004 privind stabilirea procedurii de realizare a evaluării de mediu pentru planuri şi programe;*
* *Ord. nr. 995/2006 pentru aprobarea listei planurilor şi programelor care intră sub incidenţa H.G. nr. 1076/2004 privind stabilirea procedurii de realizare a evaluării de mediu pentru planuri şi programe;*
* *OUG nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare;*
* *Ord. nr. 19/2010 pentru aprobarea Ghidului metodologic privind evaluarea adecvată a efectelor potenţiale ale planurilor sau proiectelor asupra ariilor naturale protejate de interes comunitar;*
* *Ord. nr. 2387/2011 pentru modificarea Ord. nr. 1964/2007 privind instituirea regimului de arie naturală protejată a siturilor de importanţă comunitară, ca parte integrantă a reţelei ecologice europene Natura 2000 în România.*

**Agenţia pentru Protecţia Mediului Sibiu**

* + ca urmare a consultării autorităţilor publice participante în cadrul şedinţei Comitetului Special Constituit din data de 04.02.2015;
  + în conformitate cu prevederile art. 5, alin. 2, pct. a, b şi a anexei nr. 1 – Criterii pentru determinarea efectelor semnificative potenţiale asupra mediului dinH.G. 1076/2004 privind stabilirea procedurii de realizare a evaluării de mediu pentru planuri şi programe;
  + în prezenţa/lipsa comentariilor motivate din partea publicului interesat,

**decide:**

**Planul „Amenajamentul Ocolului Silvic Agnita”**, **titular** Regia Nationala A Padurilor**,** cu punctul de lucru RNP-Romsilva, DS Sibiu **nu necesită evaluare de mediu şi nu necesită evaluare adecvată şi se va supune adoptării fără aviz de mediu*.***

**Justificarea prezentei decizii:**

În conformitate cu procesul verbal al Conferinţei a -II- a de amenajare pentru fondul forestier proprietate publică a statului administrat de Ocolul Silvic Agnita, Direcţia Silvică Sibiu”, organizarea procesului de producţie şi protecţie s-a realizat pentru o suprafață de 5204,28 ha, constituită în U.P. I Pelişor cu suprafaţa de 1579,73 ha, U.P. II Agnita cu suprafaţa de 943,43 ha, U.P. III Alțina cu suprafaţa de 1089,57 ha şi U.P. IV Alma VII cu suprafaţa de 1591,55 ha.

Fondul forestier,proprietate publică, este situat din punct de vedere administrativ pe raza teritorială a localităţilor Agnita, Alţâna, Bârghiş, Brădeni, Chirpăr, Iacobeni, Mediaş, Merghindeal, Mihăileni, Moşna, Nocrich, Şeica Mare, Vurpăr, jud. Sibiu.

Obiectivele social-economice şi ecologice avute în vedere la elaborarea amenajamentului

Ecologice -protejarea şi conservarea mediului:

* + protecția terenurilor şi solurilor contra eroziunii:
  + protecţia terenurilor cu eroziune în adâncime, cu înclinare mai mare de 35o;
  + protecţia terenurilor cu substrat friabil, având o înclinare mai mare de 30 o;
  + protecţia contra factorilor industriali dăunători – conservarea dinamică a pădurilor din zona cu atmosferă poluată cu noxe industriale (gaze şi pulberi metalice), emise de S.C. Sometra S.A. Copşa Mică;
  + conservarea şi ameliorarea biodiversităţii;
  + echilibrul hidrologic;
  + servicii ştiinţifice şi de ocrotire a genofondului şi ecofondului forestier prin:
  + producerea de seminţe de pin silvestru şi stejar roşu;
  + cultura de genitori de pin prin Canton;
  + asigurarea stării favorabile de conservare a habitatelor si a speciilor de importantă comunitară din cadrul siturilor Natura 2000 ROSCI0227 Sighişoara – Târnava Mare și ROSPA0099 Podişul Hârtibaciului;
  + ocrotirea vânatului;
  + menţinerea nealterată a peisajului şi a climatului zonei.

Sociale - realizarea cadrului natural;

* + recreere, destindere – menţinerea cadrului natural şi a mediului sanogen din preajma municipiului Mediaş, oraşului Agnita, a cabanelor turistice şi a taberei de copii ”Sărături”;
  + valorificarea forței de munca locală.

Economice - optimizarea producției pădurilor;

* + asigurarea producţiei de masă lemnoasă atât cantitativ cât şi calitativ;
  + recoltarea rațională a fructelor de pădure, ciupercilor comestibile și a plantelor medicinale, etc.

Structura suprafeţelor pe natură de folosinţă este următoarea:

* Terenuri acoperite de vegetaţie forestieră – 5124,22 ha;
* Terenuri fără vegetaţie forestieră – 80,06 ha, din care:
* Terenuri afectate gospodăririi silvice – 56,17 ha, din care:
  + - Terenuri administrative – 4,88 ha;
    - Clădire şi curţi – 0,41 ha;
    - Drumuri forestiere – 29,42 ha;
    - Pepiniere – 6,92 ha;
    - Culoare linii electrice – 1,92 ha;
    - Terenuri pentru hrana vânatului – 12,62 ha;
  + Terenuri afectate împăduririi – 22,19 ha;
  + Terenuri neproductive – 0,53 ha;
  + Terenuri aflate în litigiu – 1,17 ha.

Zonarea funcţională – în conformitate cu reglementările tehnice în vigoare tuturor arboretelor precum şi terenurilor afectate împăduririi din cuprinsul fondului forestier de stat administrat de către Ocolul Silvic Agnita le-au fost atribuite următoarele funcţii de protecţie şi producţie. Încadrarea pe subgrupe şi categorii funcţionale este prezentată în cele ce urmează:

|  |  |  |  |  |  |  |  |
| --- | --- | --- | --- | --- | --- | --- | --- |
| **Subgrupa** | | **Categorie funcţională** | | | **Suprafaţa** | | |
| **Cod.** | **Denumire** | **Cod** | **Denumire** | | **ha** | | **%** |
| **Grupa I - Vegetaţie forestieră cu funcţii speciale de protecţie** | | | | | |  |  |
| 2 | Păduri cu funcţii de protecţie a solului | 1.2A | Păduri situate pe terenuri cu soluri scheletice, cu înclinare mai mare de 35g (T II) | 300,84 | | | 6 |
| 1.2E | Plantaţii forestiere executate pe terenuri degradate (T.II) | 241,21 | | | 5 |
| 1.2H | Păduri situate pe terenuri alunecătoare (T.II) | 142,9 | | | 3 |
| 3 | Păduri cu funcţii de protecţie contra factorilor climatici şi industriali dăunători | 1.3I | Păduri situate în zona cu atmosferă slab poluată cu noxe industriale (T.III) | 310,75 | | | 6 |
| 4 | Păduri cu funcţii de recreere | 1.4B | Păduri din jurul oraşului Agnita(T.III) | 110,62 | | | 2 |
| 1.4F | Păduri din jurul cabanelor turistice şi a taberei de copii Sărături (T.II) | 13,72 | | | 0 |
| 1.4K | Păduri care protejează obiective speciale (T.II) | 115,12 | | | 2 |
| 5 | Păduri de interes ştiinţific şi de ocrotire a genofondului şi ecofondului forestier | 1.5G | Cultura de genitori de pin Canton(T II) | 1,11 | | | 0 |
| 1.5H | Arborete stabilite ca resurse genetice forestiere şi rezervaţii pentru producerea de seminţe forestiere (T II) | 44,13 | | | 1 |
| 1.5N | Păduri constituite în zone de protecţie specială acvifaunistică ROSPA0099 - Podişul Hârtibaciului şi a sitului de importanţă comunitară ROSCI0227 - Sighişoara - Târnava Mare (T IV) | 2870,29 | | | 56 |
| **Grupa II - Vegetaţie forestieră cu funcţii de producţie şi protecţie** | | | | **973,53** | | | **19** |
| 1 | Păduri cu funcţii de producție a lemnului | 2.1B | Păduri destinate să producă, în principal, arbori groşi de calitate superioară, pentru cherestea | 973,53 | | | 19 |
| **TOTAL Pădure** | | | | **5124,22** | | | **100** |
| **Alte terenuri fără vegetaţie forestieră** | | | | **80,06** | | |  |
| **TOTAL OS Agnita** | |  |  | **5204,28** | | |  |

În scopul gospodăririi durabile a fondului forestier proprietate publică a statului administrat de către Ocolul Silvic Agnita şi în raport de obiectivele urmărite şi de funcţiile atribuite acestor păduri, au fost constituite următoarele categorii de subunităţi de gospodărire:

***SUP.A*** – codru regulat, sortimente obişnuite - 4242,42 ha;

***SUP.C***– păduri validate şi nepuse în posesie – 29,70 ha;

***SUP.K*** – resurse genetice forestiere şi rezervaţii de seminţe – 44,13 ha;

***SUP.M*** – păduri supuse regimului de conservare deosebită – 807,97 ha.

**1. Caracteristicile planurilor şi programelor cu privire, în special, la:**

*a) gradul în care planul sau programul creează un cadru pentru proiecte şi alte activităţi viitoare fie în ceea ce priveşte amplasamentul, natura, mărimea şi condiţiile de funcţionare, fie în privinţa alocării resurselor:*

S-au adoptat următoarele baze de amenajare:

* pentru arboretele situate în UP I Pelişor ciclul adoptat este 110 ani;
* pentru arboretele situate în UP II Agnita ciclul adoptat este 120 ani;
* pentru arboretele situate în UP III Alţâna ciclul adoptat este 120 ani;
* pentru arboretele situate în UP IV Alma VII ciclul adoptat este 110 ani.

Tratamente: Pentru arboretele exploatabile din cele patru unităţi de producţie s-au propus următoarele tratamente:

* Tăieri progresive – 834,43 ha - cu perioadă de regenerare de:
  + 30 ani în arboretele natural fundamentale din formaţiile forestiere: făgete de deal;
  + 20 ani în arboretele natural fundamentale din formaţiile forestiere: goruneto-făgete, şleauri de deal cu gorun, fag şi stejar;
* Tăieri rase în parchete mici (maxim 3 ha) – 45,05 ha - s-au propus în arborete derivate urmărindu-se substituirea arboretelor artificiale şi refacerea celor necorespunzătoare din punct de vedere ecologic şi economic
* Tăieri în crâng – 32,36 ha – s-au propus în cazul arboretelor în a căror compoziţie predomină salcâmul
  + Arboretele din SUP. M urmează să fie parcurse cu tăieri de conservare prin care se va urmării menţinerea sau ameliorarea funcţiei de protecţie atribuită fiecărui arboret.

Posibilitatea anuală de produse principale adoptată este de 18980 mc, din care 18880 mc în S.U.P. A şi 100 mc în S.U.P. C.

Repartiţia posibilităţii anuale de produse principale pentru arboretele incluse în S.U.P. A, pe unităţi de producţie este prezentată în cele ce urmează:

|  |  |  |  |  |  |
| --- | --- | --- | --- | --- | --- |
| UP | Tratament | Suprafaţa de parcurs (ha) | | Volum de extras (mc) | |
| decenal | anual | decenal | anual |
| I | T. Progresive | 275,11 | 27,51 | 56200 | 5620 |
| T. rase | 0,88 | 0,09 | 230 | 23 |
| T. crâng | 2,82 | 0,28 | 570 | 57 |
| II | T. Progresive | 68,68 | 6,87 | 15162 | 1516,2 |
| T. rase | 2,71 | 0,27 | 720 | 72 |
| T. crâng | 1,82 | 0,18 | 418 | 41,8 |
| III | T. Progresive | 178,46 | 17,85 | 34806 | 3480,6 |
| T. rase | 23,38 | 2,34 | 6694 | 669,4 |
| IV | T. Progresive | 308,57 | 30,86 | 63980 | 6398 |
| T.rase | 16,09 | 1,61 | 4233 | 423,3 |
| T. crâng | 27,72 | 2,77 | 5787 | 578,7 |
| **TOTAL** | T. Progresive | 830,82 | 83,08 | 170148 | 17014,8 |
| T. rase | 43,06 | 4,31 | 11877 | 1187,7 |
| T. crâng | 32,36 | 3,24 | 6775 | 677,5 |
| **Principale** | 906,24 | **90,62** | 188800 | **18880** |

Principalele tipuri de lucrări silvotehnice prevăzute de amenajament:

Repartiţia posibilităţii anuale de produse principale pentru arboretele incluse în S.U.P. C, pe unităţi de producţie este prezentată în cele ce urmează:

|  |  |  |  |  |  |
| --- | --- | --- | --- | --- | --- |
| UP | Tratament | Suprafaţa de parcurs (ha) | | Volum de extras (mc) | |
| decenal | anual | decenal | anual |
| II | T. Progresive | 3,61 | 0,36 | 444 | 44,4 |
| T. rase | 1,99 | 0,20 | 507 | 50,7 |
| **TOTAL** | **Principale** | **5,6** | **0,56** | **951** | **95,1** |

Prin tăieri de conservare se estimează extragerea anuală a unui volum de 2081 mc. Repartiţia acestui volum pe unităţi de producţie este prezentată în cele ce urmează:

|  |  |  |  |  |
| --- | --- | --- | --- | --- |
| UP | Suprafaţa de parcurs (ha) | | Volum de extras (mc) | |
| decenal | anual | decenal | anual |
| I | 36,12 | 3,61 | 2854 | 285 |
| II | 66,69 | 6,67 | 6300 | 630 |
| III | 30,28 | 3,03 | 4786 | 479 |
| IV | 71,5 | 7,15 | 6866 | 687 |
| **TOTAL** | **204,59** | **20,46** | **20806** | **2081** |

Posibilitatea anuală de produse secundare este de 1958 mc iar prin tăieri de igienă se estimează recoltarea unui volum anual de 2114 mc. Repartiţia acestor volume tipuri de lucrări este prezentată în cele ce urmează:

|  |  |  |  |  |  |
| --- | --- | --- | --- | --- | --- |
| Specificări | UP | Suprafaţa de parcurs (ha) | | Volum de extras (mc) | |
| decenal | anual | decenal | anual |
| Degajări | I | 53,24 | 5,32 |  |  |
| II | 27,61 | 2,76 |  |  |
| III | 55,18 | 5,52 |  |  |
| IV | 42,05 | 4,21 |  |  |
| Total | 178,08 | **17,8** |  |  |
| Curăţiri | I | 107,38 | 10,74 | 487 | 49 |
| II | 59,58 | 5,96 | 210 | 21 |
| III | 15,73 | 1,57 | 49 | 5 |
| IV | 8,28 | 0,83 | 32 | 3 |
| Total | 190,97 | **19,10** | 778 | **78** |
| Rărituri | I | 327,84 | 32,78 | 7050 | 705 |
| II | 129,86 | 12,99 | 2758 | 276 |
| III | 105,46 | 10,55 | 2565 | 257 |
| IV | 231,99 | 23,20 | 6415 | 642 |
| Total | 795,15 | **79,52** | 18788 | **1879** |

Prin amenajament nu sunt prevăzute:

* lucrări care fac obiectul aplicării prevederilor H.G. nr. 445/2009 privind evaluarea impactului anumitor proiecte publice şi private asupra mediului, cu modificările și completările;
* realizarea de construcţii care să afecteze habitate sau specii prioritare de interes comunitar;
* utilizarea, stocarea, transportul, manipularea sau producerea de substanţe, materiale, deşeuri solide, noxe sau aerosoli care ar putea afecta speciile sau habitatele din siturile „Natura 2000”;
* realizarea unor activităţi care să devieze cursuri de apă, care să genereze poluare fonică, luminoasă, atmosferică sau prin care să se exploateze diverse zăcăminte minerale de suprafaţă sau subterane (inclusiv ape);
* inundarea terenurilor;
* activităţi sau lucrări care să afecteze direct sau indirect zonele de hrănire, reproducere sau migrare a speciilor de interes comunitar;
* crearea unor bariere care să ducă la izolarea reproductivă a vreunei specii de interes comunitar;
* nu se prevăd lucrări în scopul schimbării destinaţiei terenurilor sau lucrări de împădurire a unor terenuri pe care nu a existat anterior vegetaţie forestieră.

*b) gradul în care planul sau programul influenţează alte planuri şi programe, inclusiv pe cele în care se integrează sau care derivă din ele:* în zonă nu sunt propuse alte planuri sau programe*;*

c) *relevanţa planului sau programului în/pentru integrarea consideraţiilor de mediu, mai ales din perspectiva promovării dezvoltării durabile:* amenajamentul îşi propune conservarea, protecţia şi îmbunătăţirea calităţii mediului, inclusiv conservarea habitatelor naturale şi a speciilor protejate*;*

*d) problemele de mediu relevante pentru plan sau program:* fondul forestier proprietate publică a statului administrat de către Direcţia Silvică Sibiu prin Ocolul Silvic Agnita se află în proporţie de aproximativ 68 % (cca. 3563,92 ha) în interiorul următoarelor arii protejate de interes comunitar:

* ariei de protecţie specială avifaunistică ROSPA0099 Podişul Hârtibaciului - 3481,3 ha;
* sitului de importanţă comunitară ROSCI 0227 Sighisoara – Târnava Mare – 82,62 ha*;*

e*) relevanţa planului sau programului pentru implementarea legislaţiei naţionale şi comunitare de mediu:* planul respectă dispoziţiile actelor normative în vigoare.

**2. Caracteristicile efectelor şi ale zonei posibil a fi afectate cu privire, în special, la:**

*a) probabilitatea, durata, frecvenţa şi reversibilitatea efectelor:*

Amenajamentul propune lucrări silvice care au ca scop:

* gestionarea durabilă a pădurii;
* creşterea capacităţii de producţie şi protecţie a pădurilor;
* conservarea şi ameliorarea biodiversităţii în scopul maximizării stabilităţii şi potenţialului polifuncţional al pădurilor.

Conform Memoriului tehnic elaborat conform Ordinului nr. 19/2010, s-a concluzionat că prin aplicarea măsurilor propuse pentru menținerea statutului de conservare favorabilă a habitatelor și speciilor de interes comunitar se garantează realizarea unei gospodăriri durabile și conservative a pădurilor și că implementarea amenajamentului silvic, nu va conduce la alterarea stării de conservare a niciunui tip de habitat de interes comunitar și a niciunei specii de interes conservativ din perimetrul siturilor Natura 2000. De asemenea, se constată că aplicarea amenajamentului silvic nu va afecta sub nicio formă integritatea siturilor Natura 2000 Podişul Hârtibaciului şi Sighişoara – Târnava Mare.

Măsuri pentru menţinerea statutului de conservare favorabilă a speciilor şi habitatelor de interes comunitar:

* măsuri propuse pentru menținerea/îmbunătățirea statutului de conservare favorabilă a habitatelor de interes comunitar:
* realizarea unor lucrări de îngrijire şi conducere prin care să se menţină şi să se îmbunătăţească starea de sănătate, stabilitatea şi biodiversitatea naturală;
* executarea lucrărilor de îngrijire la timp;
* conducerea arboretelor numai în regimul codru;
* promovarea celui mai intensiv tratament posibil de aplicat, în cazul arboretelor ajunse la vârsta exploatabilităţii, tratament ce permite totodată şi conservarea biodiversităţii;
* promovarea compoziţiilor de regenerare apropiate de cele ale tipurilor natural fundamentale de pădure, iar în cazul regenerărilor artificiale, folosirea de material seminologic de provenienţă locală;
* se va acorda o atenţie deosebită arboretelor ce au fost identificate cu o stare de conservare nefavorabilă sau parţial favorabilă, determinându-se cauza pentru care au ajuns în această situaţie şi încercând, dacă se poate remedierea acestei stări;
* o atenţie sporită se va acorda arboretelor din grupa I funcţională, de protecţie, prin creşterea stabilităţii ecosistemice şi asigurarea permanenţei pădurii în spaţiu şi timp;
* ameliorarea permanentă a stării fitosanitare a arboretelor şi luarea măsurilor necesare pentru prevenirea incendiilor;
* recoltarea raţională şi ecologică a ciupercilor şi fructelor de pădure comestibile şi a speciilor de plante medicinale;
* reconstrucţia ecologică a unor arborete necorespunzătoare în raport cu noile funcţii pe care trebuie să le exercite, refacerea desimii arboretelor rărite sub acţiunea factorilor vătămători periculoşi, ameliorarea compoziţiei arboretelor artificiale sau parţial derivate;
* respectarea normelor de exploatare a masei lemnoase şi evitarea pe cât posibil a rănirii arborilor rămaşi pe picior sau a seminţişului în cazul tratamentelor;
* în paralel cu măsurile silvotehnice ce vizează arboretul se va ţine cont şi de celelalte specii de interes comunitar astfel: se recomandă păstrarea a 1-2 arbori uscaţi/ha (căzuţi la sol sau în picioare) pentru menţinerea biodiversităţii descompunătorilor şi pentru ca păsările să-şi poată instala cuiburile, se vor menţine bălţile, pâraiele, izvoarele etc. într-o stare care să le permită să îşi exercite rolul în ciclul de reproducere al peştilor, amfibienilor, insectelor;
* în măsura în care normele tehnice o permit, perioada de executare a lucrărilor silvotehnice să nu se suprapună cu perioada de reproducere a speciilor de animale sau a perioadei de cuibărit a păsărilor ce habitează în pădure;
* se vor menţine terenurile pentru hrana vânatului şi cele administrative la nivelul actual.
* măsuri propuse pentru menţinerii stării de conservare a populaţiilor de mamifere reducerea impactului asupra speciilor de mamifere:

- evitarea exploatării masive a exemplarelor mature de fag care fructifică abundent;

* evitarea organizării unor parchete de exploatare în zonele în care vor fi identificate locurile de împerechere şi creştere a puilor, în perioada noiembrie-martie;
* evitarea organizării simultană a parchetelor de exploatare pe suprafeţe învecinate.
* măsuri propuse pentru reducerea impactului asupra speciilor de amfibieni şi reptile:
* se vor evita: desecările, drenajul zonelor umede, bararea cursurilor de apă, depozitarea rumeguşului sau a resturilor de exploatare în zone umede, astuparea podurilor sau a podeţelor cu resturi de exploatare, utilizarea de substanţe chimice în procesul de combatere a unor dăunători ai pădurii, acțiuni care ar putea genera perturbări în creşterea şi dezvoltarea populaţiilor de amfibieni şi reptile.
* măsuri propuse pentru reducerea impactului asupra speciilor de peşti:
* se vor evita tăierile în arborete situate pe malul râurilor şi pâraielor în care trăiesc speciile de interes comunitar. În situaţia în care acest lucru nu este posibil se va păstra o bandă, aşa numita zona tampon, de cel puţin 50 m pe ambele maluri în care nu se intervine cu tăieri;
* interzicerea traversării cursurilor de apă cu bușteni;
* interzicerea traversării cursurilor de apă de către utilajele folosite în procesul de exploatare lemnoasă;
* interzicerea depozitării rumeguşului, a resturilor de exploatare în albia cursurilor de apă;
* evitarea barării cursurilor de apă;
* evitarea utilizării de substanţe chimice în procesul de combatere a unor dăunători ai pădurii.
* măsuri pentru reducerea impactului asupra speciilor de nevertebrate:
* se va evita fragmentarea habitatelor, distrugerea habitatelor și degradarea habitatelor.
* măsuri pentru reducerea impactului asupra speciilor de păsări:
* identificarea zonelor de împerechere, cuibărit şi creştere a puilor, în vederea protejării acestora în perioadele în care în pădure se execută lucrări silvice;
* evitarea exploatărilor forestiere în perioadele de împerechere, cuibărit şi creştere a puilor;
* reducerea activităţii de turism în pădure;
* evitarea alterării habitatelor din jurul adăposturilor şi a zonelor de împerechere, cuibărit şi creştere a puilor;
* păstrarea arborilor bătrâni, scorburoşi şi cu cuiburi în pădure;
* reconstrucţia cuiburilor a căror distrugere prin lucrările de exploatare nu poate fi evitată, cunoscut fiind, că păsările care au plecat nestingherite, revin la cuiburi, în cazul în care acestea sunt reconstruite;
* interzicerea păşunatului şi accesului câinilor în pădure, aceştia putând provoca perturbări semnificative în masa păsărilor, în mod deosebit, a acelora care cuibăresc la nivelul solului;
* asigurarea unei structuri relativ compacte a pădurii;
* instalarea de adăposturi şi cuiburi artificiale în arboretele tinere;
* dezvoltarea zonelor de lizieră (minim 30 m de lizieră până la intrarea în pădure) şi organizarea de limite naturale de-a lungul drumurilor şi potecilor din pădure prin menţinerea plantelor ierboase perene înalte;
* excluderea folosirii pesticidelor, măcar în vecinătatea adăposturilor.
* măsuri pentru reducerea impactului asupra speciilor de plante:
* limitarea păşunatului, turismului în zona protejată;
* păstrarea modului actual de folosinţă a poienilor din fondul forestier (terenuri pentru hrana vânatului);
* evitarea colectării materialului lemnos pe traseele în care au fost identificate respectivele specii;
* se interzice amplasarea de rampe de încărcare în zone în care a fost raportată prezenţa speciilor de interes comunitar.

Pentru amenajament a fost emis: Acordul favorabil din 27.10.2014, emis de către Administraţia Târnava Mare – Hârtibaciu, Societatea „Progresul Silvic” -Sibiu care prevede următoarele măsuri pentru menținerea stabilității și biodiversității ecosistemelor și speciilor:

* promovarea şi perpetuarea tipului natural fundamental de pădure în suprafeţele cu habitate de importanţă comunitară;
* menţinerea terenurilor pentru hrana vânatului şi a terenurilor administrative la stadiul actual, evitându-se împădurirea acestora;
* rampele de depozitare a materilului lemnos vor ocupa suprafeţe cât mai reduse şi vor fi delimitate în teren conform normelor în vigoare;
* respectarea normelor tehnice silvice în vigoare;
* evitarea păşunatului în pădure şi reducerea la minim a trecerii turmelor de animale prin arborete;
* respectarea prevederilor în vigoare cu privire la conservarea şi/sau protecţia speciilor de floră şi faună sălbatică;
* colaborarea cu instituţiile abilitate în vederea interzicerii folosirii ATV-urilo, motocicletelor şi autoturismelor în habitatele naturale;
* conservarea unor arbori izolaţi, maturi, uscaţi sau în descompunere care constituie un habitat potrivit pentru ciocănitori, păsări de pradă, insecte şi numeroase plante inferioare (fungi, ferigi, briofite, etc);
* sunt interzise deteriorarea şi/sau distrugerea locurilor de reproducere ori de odihnă a păsărilor; uciderea sau capturarea intenţionată a păsărilor, indiferent de metoda utilizată;
* se interzice repararea utilajelor pe amplasament, eventualele reparaţii se vor efectua numai în unităţi specializate;
* în cazul lucrărilor de întreţinere obiective, antrepenorul va delimita zona de lucru pentru a prevenii distrugerea habitatelor;

*b) natura cumulativă a efectelor;*

*c) natura transfrontieră a efectelor:* nu este cazul*;*

*d) riscul pentru sănătatea umană sau pentru mediu (de exemplu, datorită accidentelor*): Amenajamentul cuprinde, ţinând cont de vulnerabilitatea arboretelor, la acţiunea vântului şi zăpezii sau a altor factori dăunători, măsuri privind:

* protecţia împotriva doborâturilor şi rupturilor produse de vânt şi zăpadă;
* protecţia împotriva incendiilor;
* protecţia împotriva poluării industriale;
* protecţia împotriva bolilor şi dăunătorilor;
* măsuri de gospodărire a arboretelor cu uscare anormală;

În situaţia apariţiei unor calamităţi naturale, se propun următoarele măsuri:

* semnalarea de către personalul silvic de teren prin rapoarte a apariţiei doborâturilor/ rupturilor de vânt sau de zăpadă şi a celorlalţi factori destabilizatori;
* materializarea pe harta UP-ului a suprafeţelor afectate de doborâturi/rupturi în masă sau dispersate, atacuri de ipidae, pentru estimarea aproximativă a fenomenului;
* măsurarea suprafeţelor afectate de doborâturi sau rupturi de vânt în masă, atacuri de ipidae pe suprafeţe mari;
* punerea în valoare a masei lemnoase din suprafeţele calamitate, valorificarea urgentă a masei lemnoase prin licitaţii pe picior, licitaţii de prestări servicii, vânzare către populaţie;
* curăţarea de resturi de exploatare a suprafeţelor în care s-au produs doborâturi şi rupturi de vânt în masă, atacuri mari de ipidae;
* împădurirea suprafeţelor afectate de doborâturi şi rupturi în masă în termen în cel mult două sezoane de vegetaţie de la evacuarea masei lemnoase;
* pentru volumul recoltat din calamităţi se vor face precomtările necesare în sensul opririi de la tăiere a unui volum echivalent de produse principale din planul decenal;

*e) mărimea şi spaţialitatea efectelor (zona geografică şi mărimea populaţiei potenţial afectate: -* suprafaţa fondului forestier ce face obiectul planului este de 5204,28 ha;

*f) valoarea şi vulnerabilitatea arealului posibil a fi afectat, date de:*

*(i)* caracteristicile naturale speciale sau patrimoniul cultural;

*(ii)* depăşirea standardelor sau a valorilor limită de calitate a mediului;

*(iii)* folosirea terenului în mod intensiv;

- nu este cazul;

*g) efectele asupra zonelor sau peisajelor care au un statut de protejare recunoscut pe plan naţional, comunitar sau internaţional:*

* conform celor specificate la pct. 2 a.

**Obligaţiile titularului:**

* + Titularul avizului de mediu are obligația de a menţine şi de a nu periclita starea de conservare favorabilă a speciilor şi habitatelor naturale precum şi de a asigura integritatea Reţelei Ecologice Europene Natura 2000/ariilor naturale protejate.
  + Respectarea prevederilor din avizele custozilor.
  + Respectarea legislației de mediu în vigoare.

**Condiţiile de realizare a planului:**

* amenajamentul silvic va fi revizuit în mod obligatoriu în termen de 12 luni de la aprobarea planului de management, conform O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice cu completările şi modificările ulterioare;
* corelarea prevederilor Amenajamentului silvic cu legislația specifică aplicabilă în Ariile protejate în Romania și cu Normele Tehnice pentru Amenajarea Pădurilor aplicabile în România;
* în cazul atacurilor unor dăunători biotici, aplicarea unor lucrări de combatere a acestora în funcție de dăunător;
* dacă în urma calamității rezultă goluri neregenerate se planifică lucrările de regenerare cu stabilirea formulei de împădurit cu specii caracteristice tipului natural de pădure;
* executarea lucrărilor de regenerare la momentul oportun;
* noile regenerări se monitorizează cel puțin cu ocazia controlului anual pentru a stabilii necesitatea intervenției cu completări;
* noilor regenerări li se aplică lucrări de îngrijire a culturilor astfel încât acestea să încheie starea de masiv la momentul potrivit;
* produsele rezultate din exploatarea arboretelor calamitate se consideră produse accidentale I (> 60 ani) sau II (< 60 ani) în raport cu vârsta arboretelui calamitat;
* în cazul arboretelor calamitate cu vârsta > 60 ani, volumele aferente produselor accidentale se precompletează (se înlocuiesc volumele cu volume echivalente de lemn prevăzute a fi recoltate din arboretele incluse în planurile decenale de recoltare a produselor principale);
* prin precompletare, se exclud de la tăiere suprafețe din planul decenal de recoltare a produselor principale pentru a nu se depăși posibilitatea de recoltare calculată în amenajament;
* produsele accidentale II (provenite din arboretele calamitate cu vârste < 60 ani) nu se precompletează lucrările de îngrijire stabilite în amenajament urmând a fi executate în continuare conform planificării inițiale. Personalul silvic al ocolului va desfășura activități de prognoză a atacului dăunătorilor biotici și va aplica măsuri de combatere a acestora dacă este cazul;
* la amplasarea parchetelor se va ține cont de direcția vânturilor predominante;
* realizarea unor lucrări de îngrijire şi conducere prin care să se menţină şi să se îmbunătăţească starea de sănătate, stabilitatea şi biodiversitatea naturală;
* promovarea compozițiilor de regenerare apropiate de cele ale tipurilor natural fundamental de pădure, iar în cazul regenerărilor artificiale folosirea materialului seminologic de proveniență locală;
* adaptarea sistemului de îngrijire a arborilor la necesitatea măririi rezistenței lor, prin evitarea răriturilor puternice și moderate în arboretele de molid trecute de 40 de ani, neparcurse anterior de lucrări de îngrijire;
* menţinerea şi sporirea adecvată a resurselor forestiere dar în acelaşi timp conservarea biodiversităţii în cadrul ecosistemelor forestiere;
* menţinerea şi încurajarea funcţiilor productive ale pădurii (lemnoase şi nelemnoase);
* menţinerea şi sporirea adecvată a funcţiilor de protecţie în gospodărirea pădurilor (în special referitoare la sol şi apă);
* menţinerea altor funcţii şi condiţii socio-economice;
* se vor eşalona tăierile pe suprafeţe mici pentru a permite refugiul animalelor în zonele neafectate de tăieri;
* în toate arboretele în care s-au propus rărituri sau curăţiri, compoziţiile ţel şi compoziţiile de regenerare vor fi adaptate pentru a asigura compoziţia tipică a habitatelor – în unităţile amenajistice propuse pentru completări, împăduriri sau promovarea regenerării naturale;
* se impune respectarea cu stricteţe a prevederilor O.U.G. nr. 57/2007 cu modificările şi completările ulterioare, precum şi a prevederilor O.U.G. 195/2005 cu modificările şi completările ulterioare, aprobată prin Legea 256/2006 – Capitolul VIII – Conservarea biodiversităţii şi arii naturale protejate;
* se vor respecta condiţiile din Acordul favorabil din 27.10.2014, emis de către Administraţia Târnava Mare – Hârtibaciu, Societatea „Progresul Silvic” - Sibiu.
* se va notifica Agenţia pentru Protecţia Mediului Sibiu în situaţia în care intervin modificări de fond față de documentația care a stat la baza emiterii prezentei decizii.

**Documentaţia conţine:**

* Notificarea Regiei Naţionale a Pădurilor – Romsilva, Direcţia Silvică Sibiu. înregistrată la Agenţia pentru Protecţia Mediului Sibiu cu nr. 8693/16.06.2014;
* Procesele verbale al „Conferinţei a-II-a de amenajare pentru fondul forestier proprietate publică a statului administrat de Ocolul Silvic Agnita, Direcţia Silvică Sibiu”
* Planul amenajamentului silvic;
* Anunţuri publice;
* Dovada plăţii tarifului;
* Adrese de corespondenţă;
* Memoriu pentru evaluarea adecvată, elaborat conform Ordinului nr. 19/2010 – elaborat de Institutul de Cercetare şi Amenajări Silvice – Staţiunea Braşov;
* Acordul favorabil din 27.10.2014, emis de către Administraţia Târnava Mare – Hârtibaciu, Societatea „Progresul Silvic” -Sibiu.

**Informarea şi participarea publicului la procedura de evaluare de mediu/procedura de evaluare adecvată:**

Agenţia pentru Protecţia Mediului Sibiu a asigurat accesul liber al publicului la informaţie prin:

* Anunţuri publicate de titular în ziarul „Tribuna” în data de 30.10.2014 şi 05.11.2014 și pe site-ul Direcţiei Silvice Sibiu privind depunerea notificării în vederea obţinerii avizului de mediu.
* Documentaţia depusă şi completările ulterioare au fost accesibile spre consultare de către public pe toată durata derulării procedurii de reglementare la sediul Agenţiei pentru Protecţia Mediului Sibiu.
* Afişarea pe site-ul Agenției pentru Protecția Mediului Sibiu a Conferinţei a-II-a de amenajare a fondului forestier proprietate publică a statului.
* Anunţul public privind luarea deciziei etapei de încadrare a fost afişat pe pagina de internet a A.P.M. Sibiu în data de 10.02.2015 și a fost publicat în ziarul Tribuna în data de **00.02.2015**.

Nu au existat observaţii din partea publicului pe parcursul procedurii de reglementare.

**Monitorizarea implementării planului:**

* monitorizarea permanentă a măsurilor propuse pentru reducerea impactului asupra habitatelor şi speciilor de interes comunitar, în vederea aplicării lor corecte, complete şi la timp.
* monitorizarea modului în care se respectă prevederile amenajamentului;
* monitorizarea modului în care se pun în practică prevederile amenajamentului;
* monitorizarea respectării legislaţiei de mediu.

**Planul urmează sa fie supus procedurii de adoptare fără aviz de mediu**.

**Prezenta decizie conţine 12 (doisprezece) pagini şi a fost emisă în trei exemplare.**

Prezenta decizie poate fi contestată în conformitate cu prevederile **Legii contenciosului administrativ nr. 554/2004** cu modificările şi completările ulterioare.

**DIRECTOR EXECUTIV, ŞEF SERVICIU AVIZE,**

**Ing. Bogdan Gheorghe TRIF ACORDURI, AUTORIZAŢII,**

**Ing. Lucia POPOVICI**

**ÎNTOCMIT,**

**Biolog Mariana SUCIU**

,